CELEX: 62021TN0525
Language: el
Date: 2021-08-27 00:00:00
Title: Υπόθεση T-525/21: Προσφυγή της 27ης Αυγούστου 2021 — E. Breuninger κατά Επιτροπής

25.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 431/46
            
         
      Προσφυγή της 27ης Αυγούστου 2021 — E. Breuninger κατά Επιτροπής
      (Υπόθεση T-525/21)
      (2021/C 431/54)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: E. Breuninger GmbH & Co. (Στουτγάρδη, Γερμανία) (εκπρόσωπος: M. Vetter, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει, δυνάμει του άρθρου 264, πρώτο εδάφιο, ΣΛΕΕ την απόφαση της καθής της 28ης. Μαΐου 2021 (ενίσχυση αριθ. SA.62784)·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται πρόδηλο σφάλμα εκτιμήσεως
                  Κατά την προσφεύγουσα, η καθής υπέπεσε σε πρόδηλο σφάλμα εκτιμήσεως, καθόσον με την προσβαλλόμενη απόφαση διαπίστωσε ότι το γερμανικό καθεστώς ενίσχυσης «Allgemeine Bundesregelung Schadensausgleich, COVID-19» (γενικό ομοσπονδιακό καθεστώς αποζημίωσης, COVID-19) είναι συμβατό με την εσωτερική αγορά βάσει του άρθρου 107, παράγραφος 2, στοιχείο β', ΣΛΕΕ. Όσον αφορά τις επιχειρήσεις οι οποίες δραστηριοποιούνται σε πολλούς οικονομικούς τομείς, ο περιορισμός του δικαιώματος υποβολής σχετικής αίτησης μόνον σε εκείνες οι οποίες πραγματοποιούν τουλάχιστον το 80 % του κύκλου εργασιών τους σε τομείς οι οποίοι επλήγησαν άμεσα από τα μέτρα αναστολής λειτουργίας των επιχειρήσεων είναι αυθαίρετος, η δε έγκριση του σχετικού καθεστώτος ενίσχυσης είναι δυσανάλογη. Το κατώτατο όριο του 80 % καταλύει χωρίς αντικειμενικό λόγο τον αιτιώδη σύνδεσμο μεταξύ των μέτρων αναστολής λειτουργίας και των ζημιών που προκλήθηκαν από αυτά εις βάρος των δραστηριοποιούμενων σε πλείονες τομείς επιχειρήσεων, καθώς οι τελευταίες, παρότι επλήγησαν άμεσα και σε μεγάλο βαθμό από τα κρατικά μέτρα, ενδέχεται να μην λάβουν καμία αποζημίωση για τις σημαντικές ζημίες που υπέστησαν. Το γεγονός αυτό έχει ως αποτέλεσμα τη στρέβλωση του ανταγωνισμού τόσο μεταξύ των επιχειρήσεων οι δραστηριότητες των οποίων επλήγησαν από την πανδημία του COVID-19 όσο και μεταξύ των επιχειρήσεων οι οποίες δραστηριοποιούνται σε τομείς οι οποίοι δεν επηρεάστηκαν από αυτή.
               
            
                  2.
               
               
                  Με τον δεύτερο λόγο προβάλλεται παραβίαση των εκ του άρθρου 108, παράγραφος 2, ΣΛΕΕ διαδικαστικών δικαιωμάτων
                  Η προσφεύγουσα επικαλείται πλημμέλειες της αποφάσεως της καθής, λόγω ελλιπούς εξέτασης και ανεπαρκούς αιτιολόγησης. Η καθής δεν παρείχε στην προσφεύγουσα τη δυνατότητα να εκφράσει κατά την προκαταρκτική διαδικασία εξέτασης τους προβληματισμούς της όσον αφορά τη συμβατότητα του καθεστώτος ενίσχυσης με την εσωτερική αγορά. Επιπλέον, η καθής δεν αιτιολόγησε επαρκώς την απόφαση με την οποία ενέκρινε το εν λόγω καθεστώς.